text: Kandidater: Glem partipolitikken
  17 november 2013 kl. 09.59
  Lokale interesser står over politiske modsætninger i Møgeltønder, mener de lokale kandidater fra Venstre og Socialdemokraterne. De er gået sammen om et fælles opråb til vælgerne om at stemme på en lokal kandidat.
  Kandidaterne Jens Nissen (S) og Susanne Linnet (V) har konstateret, at ved kommunalvalget i 2009 løb spidskandidaterne fra Socialdemokraterne og Venstre med halvdelen af de stemmer, som partierne fik fra Møgeltønder. Og 230 stemmeberettigede i den lille by stemte slet ikke.
  - Du kan medvirke til at vi får repræsentation fra Møgeltønder ved at stemme personligt på en kandidat fra byen, hedder det i opråbet fra de to kandidater. Søndag tog de en tur på de toppede brosten i Møgeltønder for at overbevise vælgerne personligt.
  Møgeltønder er ikke repræsenteret i det nuværende byråd i Tønder.
  Jens Nissen er opstillet som nr. 8 på listen for Socialdemokraterne, der i dag har ni mandater i byrådet.
  Susanne Linnet er nr. 18 på Venstres byrådsliste. Venstre har i dag 12 medlemmer af byrådet. Hun er også opstillet til regionsrådet.
  